Σούπα με παστό μπακαλιάρο
Προτιμάμε τον μπακαλιάρο που πωλείται με το αλάτι του, ξερός, και όχι έτοιμα ξαλμυρισμένα φιλέτα, γιατί είναι άνοστα.
1 «φύλλο» παστός μπακαλιάρος (ή 2 μικρότερα «φύλλα»), συνολικού βάρους 1.300 - 1.400 γρ., 200 ml πολτός ντομάτας, 150 ml ελαιόλαδο, 1 μικρό ματσάκι σέλινο (τα φύλλα και τα κοτσάνια), ψιλοκομμένο, 2 μεγάλα ξερά κρεμμύδια, σε ροδέλες, 1 μέτριο πράσο, σε ροδέλες, 3 καρότα σε λεπτές φέτες, 2 μεγαλούτσικες πατάτες, σε μέτρια κομμάτια, άφθονο φρεσκοτριμμένο πιπέρι, 1/2 ματσάκι μαϊντανός (τα φύλλα), ψιλοκομμένος, ελάχιστο αλάτι (αν χρειαστεί)
Την προηγουμένη ημέρα, πλένουμε τον μπακαλιάρο καλά, να φύγει το χοντρό αλάτι, και τον βάζουμε σε μια μεγάλη λεκάνη με νερό. Όταν μαλακώσει λίγο, κόβουμε τα πτερύγια και την ουρά με ένα ψαλίδι και ξύνουμε τα λέπια. Κόβουμε τον μπακαλιάρο σε μέτρια κομμάτια, τα πλένουμε καλά και τα ξαναβάζουμε στη λεκάνη, την οποία έχουμε γεμίσει με άφθονο κρύο νερό. Εκεί θα τον αφήσουμε για τουλάχιστον 8 ώρες μέχρι να ξαλμυρίσει, αλλάζοντας το νερό κάθε 3 ώρες, αν γίνεται, ή έστω όσο πιο συχνά μπορούμε.Την επομένη ημέρα, σε μια μεγάλη και φαρδιά κατσαρόλα ζεσταίνουμε μπόλικο νερό: αν θέλουμε τη σούπα αραιή, βάζουμε 2 λίτρα και, αν τη θέλουμε πιο πηχτή, αρκεί 1½ λίτρο. Όταν κοχλάσει, ρίχνουμε τον πολτό ντομάτας, το ελαιόλαδο, το σέλινο, τα κρεμμύδια, το πράσο και τις πατάτες. Χαμηλώνουμε τη φωτιά στο μέτριο και μαγειρεύουμε για περίπου 15 λεπτά ή μέχρι να μισοβράσουν τα λαχανικά. Ρίχνουμε τα κομμάτια του μπακαλιάρου μαζί με πιπέρι. Συνεχίζουμε το μαγείρεμα για 15 λεπτά (ανάλογα με το πάχος και το μέγεθος των κομματιών), μέχρι να μαλακώσουν. Αν θέλουμε, ρίχνουμε λίγο αλάτι. Λίγο πριν αποσύρουμε τη σούπα με παστό μπακαλιάρο από τη φωτιά, ρίχνουμε τον μαϊντανό και ανακατεύουμε.
Καρότα,Μπακαλιάρος,Πράσα